18 apeluri la 112 care semnalau prezența unor urși, înregistrate în doar câteva zile. Majoritatea au fost făcute din Băile Tușnad.
De sâmbătă până marți dimineața, în Harghita au fost înregistrate 18 apeluri la 112 pentru îndepărtarea unor urși. Cele mai multe, opt, au fost înregistrate sâmbătă. Cinci apeluri au fost făcute din Băile Tușnad.
De sâmbătă până marți dimineața, în Harghita au fost înregistrate 18 apeluri la 112 pentru îndepărtarea unor urși din localitățile Băile Tușnad, Miercurea Ciuc, Voșlăbeni, Șicasău și Izvoru Mureșului. Potrivit jandarmilor din Harghita, cele mai multe solicitări pentru îndepărtarea urșilor din apropierea zonelor locuite au fost înregistrate sâmbătă, respectiv opt, majoritatea din stațiunea Băile Tușnad.Primul apel a fost făcut din comuna Voșlăbeni, un bărbat reclamând faptul că în curtea casei sale se află un urs. La sosirea patrulei, ursul plecase. A urmat un apel din satul Șicasău, de unde a fost alungat un urs din apropierea unei case de către o patrulă de ordine publică, formată din jandarm și polițist.Tot sâmbătă, a fost semnalată prezența unui urs în cartierul Șumuleu din municipiul Miercurea Ciuc. La sosirea echipajului de jandarmerie, ursul părăsise locul unde fusese semnalat inițial, dar a fost găsit în apropiere și a fost îndepărtat spre pădure.Au urmat un număr de cinci apeluri făcute din Băile Tușnad. În toate cazurile a fost semnalată prezența unor urși pe străzile din localitate, iar echipajele care au ajuns la fața locului i-au îndepărtat.Duminică, o femeie din Băile Tușnad a semnalat faptul că o ursoaică cu pui se află în bucătăria unei pensiuni din stațiune. Un echipaj de jandarmerie a ajuns în scurt timp pe strada Oltului și a îndepărtat ursoaica și puii acesteia în pădure.La doar câteva ore distanță, o altă ursoaică cu pui a fost scoasă dintr-o altă pensiune. Jandarmii susțin că din cele relatate de către apelanți urșii se aflau în căutare de hrană, provocând pagube materiale.Ultimul apel de duminică a fost făcut de un bărbat, care semnala prezența unui urs tot în Băile Tușnad, dar animalul sălbatic nu a mai fost găsit acolo de către echipajul de jandarmerie. Ziua de luni a debutat la ora 00.10, cu un apel din Băile Tușnad, și s-a încheiat la ora ultimului apel făcut din Izvoru Mureșului, respectiv la 23.20.Primele 5 apeluri au fost făcute din diferite zone ale stațiunii Băile Tușnad, fiind necesară intervenția efectivă a echipajelor de jandarmerie în 3 cazuri. Într-un singur caz, un urs a încercat să intre într-un local din stațiune, în celelalte situații urșii fiind pe străzi în căutare de hrană. De fiecare dată, urșii au fost alungați în pădure.Ultimul apel de luni, făcut din Izvoru Mureșului, semnala prezența unui urs în apropierea unei case, dar echipajul de poliție nu a găsit ursul acolo.Al 18-lea apel a fost făcut în noaptea de luni spre marți din Băile Tușnad și a fost făcut de către o femeie care solicita sprijin pentru a ajunge la locul de cazare, pe stradă fiind prezent un urs de mari dimensiuni. Patrula de jandarmerie a condus în siguranță grupul de turiști la locul de cazare și a alungat ursul în pădure."În toate cazurile, patrulele au mai rămas în zonă pentru o perioadă, pentru a se asigura că pericolul nu mai este iminent și au fost anunțate autoritățile cu atribuții în acest domeniu, alături de care colaborăm, nefiind înregistrate alte evenimente", au mai transmis jandarmii din Harghita.